ตั้งผู้ดูแลเทรดดอกล่วงหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ดีเดย์18ต.ค.ทำใจซื้อขายบาง สถาบันหนุนสินค้าช่วยลดเสี่ยง
โพสต์ทูเดย์ — ตลาดอนุพันธ์เปิดซื้อขายสัญญาซื้อขายดอกเบี้ยล่วงหน้าตามนัด 18 ต.ค.นี้ ตั้งมาร์เก็ตเมกเกอร์เพิ่มสภาพคล่องตลาด
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ในวันที่ 18 ต.ค.นี้จะเปิดให้ซื้อขายสัญญาซื้อขายดอกเบี้ยล่วงหน้า (Interest Rate Futures) อ้างอิงพันธบัตรอายุ 5 ปี โดยเชื่อว่าจะไม่แย่งการซื้อขายพันธบัตรนอกตลาด (โอทีซี) แต่จะเป็นการเสริมซึ่งกันและกันมากกว่า คล้ายกับทองคำกับโกลด์ฟิวเจอร์ส 
ทั้งนี้ ยอมรับว่ากลุ่มผู้ลงทุนในสัญญาซื้อขายดอกเบี้ยล่วงหน้าจะเป็นผู้ลงทุนสถาบันมากกว่า เห็นตัวอย่างจากตลาดเพื่อนบ้าน เช่น มาเลเซียเปิดให้ซื้อขายอ้างอิงไคบอร์ มีการซื้อขายไม่กี่ 100 สัญญาต่อวัน และหากเป็นดอกเบี้ยอ้างอิงพันธบัตรอายุ 5 ปี มีการซื้อขายเพียง 18 สัญญาต่อวันเท่านั้น ขณะที่ดอกเบี้ยอายุ 3 ปี และ 10 ปี ไม่มีการซื้อขายเลย 
กรณีตลาดที่มีความคึกคักมากที่สุดอย่างเช่น เกาหลีใต้ หากเป็นสัญญาซื้อขายอ้างอิงดอกเบี้ยที่มีอายุต่ำกว่า 1 ปีจะไม่ค่อยได้รับความนิยมเท่าใด แต่หากเป็นดอกเบี้ยพันธบัตรอายุ 3 ปี มีการซื้อขาย 3 แสนสัญญาต่อวัน ในจำนวนนี้มาจากการซื้อขายของโบรกเกอร์สัดส่วน 37% ธนาคารพาณิชย์ 16% นักลงทุนต่างประเทศ 29% และรายย่อย 4%
“ช่วงแรกไม่ได้คาดหวังว่าจะเป็นที่นิยม แต่ออกมาเพื่อให้ผลิตภัณฑ์มีความหลากหลายและครบวงจร” นางเกศรา กล่าว
อย่างไรก็ตาม ขณะนี้ทาง TFEX กำลังเจรจากับโบรกเกอร์หลายรายเพื่อให้เข้ามาทำหน้าที่เป็นผู้ดูแลสภาพคล่องหรือ มาร์เก็ต เมกเกอร์ โดยเฉพาะธนาคารพาณิชย์ที่จะเป็นผู้เล่นสำคัญในตลาดด้วย ซึ่งปัจจุบันมีการซื้อขายนอกตลาดอยู่แล้ว 
สำหรับการขยายเวลาซื้อขายโกลด์ฟิวเจอร์ส คาดว่าจะเริ่มได้กลางปีหน้า โดยจะขยายเวลาไปถึง 22.30 น. หรือ 23.00 น. และจะมีช่วงพักในตอนเย็น (16.30 น.) ก่อนรอบหนึ่ง เพื่อชำระราคาให้จบภายในวันนั้น ส่วนการซื้อขายในช่วงดึกก็จะชำระราคาในวันรุ่งขึ้น 
นางเกศรา คาดว่าในปี 2553 ตลาด TFEX จะมีปริมาณการซื้อขายเฉลี่ยที่ 1.6 หมื่นสัญญา/วัน ซึ่งใกล้เคียงกับเป้าหมายที่ตั้งไว้ 
นายธนวัฒน์ พานิชเกษม กรรมการผู้จัดการ บริษัทหลักทรัพย์ ภัทร กล่าวว่า เท่าที่ได้คุยกับนักลงทุนสถาบันต่างให้ความสนใจสัญญาซื้อขายดอกเบี้ยล่วงหน้าเพราะมองว่าเป็นประโยชน์ต่อการลงทุน แต่มีข้อกังวลเรื่องสภาพคล่อง ส่วนพอร์ตโบรกเกอร์นั้นคงไม่ได้มีนัยสำคัญเพราะไม่ได้ลงทุนหลักในตราสารหนี้อยู่แล้ว
นายศุภกร สุนทรกิจ รองกรรม การผู้จัดการ บริษัทหลักทรัพย์จัดการกองทุน เอ็มเอฟซี (MFC) กล่าวว่า ปัจจุบันนี้ผู้จัดการกองทุนจะลงทุนในพันธบัตรอายุเฉลี่ย 1.5 ปี สูงสุดไม่เกิน 45 ปี โดยไม่กล้าลงทุนในพันธบัตรที่มีอายุยาว เช่น 10 ปี สูงสุดลงทุนเพียง 1% ของพอร์ตเท่านั้น เพราะเกรงว่าจะขาดสภาพคล่องและหากมองการลงทุนผิดทาง อาจจะปรับลดสัดส่วนไม่ทันกับสถานการณ์ 
“สัญญาซื้อขายดอกเบี้ยล่วงหน้าจะเป็นประโยชน์ต่อผู้จัดการกองทุนมาก สามารถใช้บริหารความเสี่ยงได้เป็นอย่างดี” นายศุภกร กล่าว